Hei, denne artikkelen er over ett år gammel og kan inneholde utdatert informasjon

Riksadvokaten slår fast at Høyres stortingsrepresentant Erik Skutle (25) ikke gjorde noe straffbart da han røyket hasj i Amsterdam vinteren 2014.

Skutle har vedtatt en bot på 10.000 kroner for hasjrøyking i Nederland og Bergen, uten å ha erkjent straffskyld, skriver VG. Nå sier Riksadvokaten at forholdet som omhandler Amsterdam-turen ikke er straffbart, og boten reduseres til 8000 kroner.

Riksadvokaten har også omgjort påtaleunnlatelsen som ble ilagt tre andre Unge Høyre-medlemmer som var med til Nederland. Sakene henlegges nå som intet straffbart forhold.

Skutles advokat John Christian Elden er svært kritisk til Hordaland politidistrikt, som har etterforsket saken.

- Riksadvokaten slår fast at den lokale påtalemyndigheten og politiet i Bergen forskjellsbehandlet Skutle og tre Unge Høyre-politikere, da de straffet dem for bruk av hasj på en tur til Amsterdam. Ingen andre ville fått et forelegg for å ha ervervet hasj til eget bruk i Nederland, sier Elden.

Advokaten mener forskjellsbehandlingen har sin bakgrunn i at Skutle er politiker.

- Politiet bruker ham for å henge ham ut fordi han er stortingsmann. Politiet skal ikke gjøre det, sier han.

Statsadvokaten i Hordaland skal ifølge Elden ha bedt Spesialenheten for politisaker etterforske om bergenspolitiet brøt taushetsplikten da forelegget ble lekket til mediene mens klagesaken lå til behandling hos Riksadvokaten.

(NTB)

